钦定古今图书集成/理学汇编/经籍典/第086卷 > 宋胡一桂翼传举要 > 《卦分爻位之阴阳》
## 钦定古今图书集成/理学汇编/经籍典/第086卷 > 宋胡一桂翼传举要 > 《卦分爻位之阴阳》

卦有初、二、三、四、五、上为位之阴阳，九、六为爻之阴阳。
位之阴阳一定而不易，爻之阴阳变易而无常，或以
阳爻居阳位，或以阳爻居阴位，或以阴爻居阴位，又
或以阴爻居阳位，皆无常也。《易》曰：“刚柔杂居，而吉凶
可见矣。”又曰：“上下无常，刚柔相易。”正谓是也。占法有
九、六、七、八，九为老阳，七为少阳，六为老阴，八为少阴，
老变而少不变。《易》以变者名爻，故称九六，不称七八。
其实每卦七八九六皆具。然初上两爻，阳爻不曰九
一而言初九，不曰九六而言上九；阴爻不曰六一而
言初六，不曰六六而言上六。盖初者有始之谓，上者
有终之谓。言初言上，卦之首尾可见也。又，《易》言阴阳，
不言阳阴，言终始，不言始终，犹言晦朔，不言朔晦；言
“死生”，不言生死，取其有生生循环不穷之意也